На основу члана 26 став 1 тачка 2, члана 34 став 1 Закона о јавној својини („Сл.гл.РС“, бр.72/11, 88/2013, 105/2014, 104/16, 108/16, 113/17, 95/2018 и 153/20), члана 6 Уредбе о условима прибављања и отуђења непокретности непосредном погодбом и давања у закуп ствари у јавној својини, односно прибављања и уступања искоришћавања других имовинских права, као и поступцима јавног надметања и прикупљања писмених понуда („Сл.гласник РС“,бр.16/18), члана 68. Статута општине Нова Варош (Сл.лист Општине Нова Варош“, број 4/2019 и 4/2020), Закључка Општинског већа општине Нова Варош број: 06-46/14-2/2023-03 од 12.05.2023.године и Записника о спроведеном поступку лицитације број: 355-48-1/2023-12 од 19.07.2023.године, Општинско веће општине Нова Варош на седници одржаној дана 16.08.2023.године, донело је

**Р Е Ш Е Њ Е**

**I** **ДАЈЕ СЕ** у закуп предузећу ПТР “АВДИЋ“ из Нове Вароши, на период од 5 година, непокретност у јавној својини општине Нова Варош – Пословни објекат, надстрешница, уписана у листу непокретности бр. 339 КО Вранеша, са обимом удела 1/1, укупне површине 320 м2.

**II** Непокретност из става I овог решења дају се у закуп поменутом предузећу у циљу обављања пословне делатности у виђеном стању.

**III** Почетна цена за давање у закуп непокретности описане у ставу 1. овог решења је 3.744,00 динара на месечном нивоу.

**IV** Овлашћује се председник општине да са предузећем ПТР “АВДИЋ“ из Нове Вароши, које заступа директор Един Авдић, закључи уговор о закупу предметног пословног простора, у року од 30 дана од дана коначности решења.

*О б р а з л о ж е њ е*

Општинско веће општине Нова Варош својом Закључком број: 06-46/14-2/2023-03 од 12.05.2023.године расписало је Оглас за спровођење поступка давања у закуп на период од 5 година пословног (надстрешница) простора који се налази у згради бивше фабрике „ Инова“ у Кокином Броду, ближе описане и наведене у ставу I диспозитива овог решења, путем јавног надметања-лицитације под утврђеним условима.

Оглас је објављен у листу „Варошке новине“ од 14.07.2023.године.

Комисија формирана Решењем председника Нова Варош број: 06-46/14-1/2023-03 од 12.05.2023.године, у саставу: Верољуб боранијашевић- председник и чланови: Бахрија Мусић и Мирјана Мартиновић, спровела је поступак лицитације и том приликом Записником број: 355-48-1/2023-12 од 19.07.2023.године, констатовала да је на поступак лицитације пристигла једна благовремена и потпуна пријава, а подносилац пријаве било је предузеће ПТР “ АВДИЋ“ из Нове Вароши. Овлашћено лице за заступање, директор Един Авдић, који је учествово на лицитацији, прихватио је све услове наведене у Огласу, па је Комисија констатовала и прогласила поменуто предузеће као најповољнијег лицитента, по цени закупа предметне непокретности од 3.744,00 динара на месечном нивоу.

Чланом 26. став 1. тачка 2. Закона о јавној својини, регулисано је да се располагањем стварима у смислу овог Закона сматра давање истих у закуп, док се у члану 34. истог Закона говори да се тај поступак спроводи у поступку јавног надметања, односно прикупљања писмених понуда.

Чланом 68. Статута општине Нова Варош предвиђено је да је Општинско веће у оквиру својих надлежности, надлежно и да доноси решења о давању у закуп ствари у јавној својини Општине у складу са Законом.

Уговор о закупу предметне непокретности – пословног простора (магацина), који је у јавној својини општине Нова Варош, између општине Нова Варош и предузећа ПТР“ АВДИЋ“ из Нове Вароши, закључиће се у року од 30 дана од дана коначности овог решења, а њиме ће се детаљније регулисати међусобна права и обавезе две уговорне стране.

**УПУСТВО О ПРАВНОМ СРЕДСТВУ:** Ово решење је коначно у управном поступку. Против истог се може покренути управни спор пред Управним судом у року од 30 дана од дана пријема истог.

**ОПШТИНСКО ВЕЋЕ ОПШТИНЕ НОВА ВАРОШ**

**БРОЈ:06-71/3/2023-03 од 16.08.2023. године**

**ПРЕДСЕДНИК**

**Општинског већа**

**Радосав Васиљевић**